BKIปันผล12บาท น้ำท่วมไม่เจ็บหนัก
BKI ยันน้ำท่วมไม่กระทบนโยบายจ่ายเงินปันผล ลั่นปีนี้ยังแจก 12 บาท/หุ้น ใช้เงินจากกำไรสะสม 2,000 ล้าน
24 ธ.ค. 2554

BKI ยันน้ำท่วมไม่กระทบนโยบายจ่ายเงินปันผล ลั่นปีนี้ยังแจก 12 บาท/หุ้น ใช้เงินจากกำไรสะสม 2,000 ล้าน
นายชัย โสภณพนิช ประธานกรรมการและประธานคณะผู้บริหาร บริษัท กรุงเทพประกันภัย (BKI) เปิดเผยว่า บริษัทยังคงยึดนโยบายเดิมที่จะจ่ายเงินปันผลให้กับผู้ถือหุ้นในอัตรา 12 บาท/หุ้น สำหรับผลการดำเนินงานปี 2554
ทั้งนี้ แม้บริษัทจะได้รับผลกระทบจากเหตุการณ์น้ำท่วมต้องจ่ายค่าสินไหมประมาณ 2.2 หมื่นล้านบาท และคาดว่าผลประกอบการในไตรมาส 4 นี้จะติดลบก็ตาม 
“ผลกำไรในปีนี้อาจจะเหลือไม่พอจ่ายปันผล เพราะต้องจ่ายค่าสินไหมเอง 800 ล้านบาท ซึ่งไม่เกี่ยวกับประกันภัยต่อต่างประเทศ ดังนั้นจะนำกำไรสะสมที่มีอยู่ประมาณ 2,000 ล้านบาท มาปันผลแทน” นายชัย กล่าว 
นายชัย กล่าวว่า ในปีนี้คงเป็นปีแรกที่บริษัทไม่มีกำไรจากการรับประกันภัยตั้งแต่ก่อตั้งบริษัทมาได้ 60 ปี แต่ก็ยังมีกำไรจากการลงทุนอยู่ประมาณ 600-700 ล้านบาท จากการขายหุ้นทำกำไรเป็นหลัก ซึ่งถือว่าได้ผลตอบแทนค่อนข้างสูง 
ปัจจุบันบริษัทมีต้นทุนพอร์ตที่ลงทุนในตลาดหุ้นอยู่ 3,000 ล้านบาท แต่มีกำไรแล้ว 1.2 หมื่นล้านบาท หุ้นที่ขายทิ้งออกไปจึงถือว่ามีสัดส่วนไม่มากนัก เมื่อเทียบกับพอร์ตที่มีอยู่ทั้งหมด
สำหรับธนาคารกรุงเทพ (BBL) ซึ่งถือหุ้นใหญ่ใน BKI จำนวน 7.5 ล้านหุ้น จะได้รับเงินปันผลประมาณ 90 ล้านบาท